**С Т А Т У Т  
на награда за журналист за най-обективно, пълно и всестранно отразяване работата на Общински съвет – Шумен**/отменен с Решение № 572 от 24.02.2010 г./

Общински съвет – Шумен, по предложение на своя председател и воден от желанието да насърчи дейността на журналистите за отразяване чрез обективни материали и на високо професионално равнище на работата на Общинския съвет и неговите комисии и за повишаване информираността на обществото, учредява НАГРАДА ЗА ЖУРНАЛИСТ във връзка с решение на Общински съвет – Шумен решение 23 по протокол 4 от 05.02.2004 г.

Наградата има следния статут:

1. Общински съвет – Шумен определя и връчва всяка година НАГРАДА ЗА ЖУРНАЛИСТ за най-обективно, пълно и всестранно отразяване работата на Общинския съвет и неговите комисии.

2. Кандидатите за наградата се номинират от редакциите на медиите или сами предлагат своите материали.

3. Всяка редакция има право да предложи по един кандидат.

4. Номинациите трябва да бъдат придружени от поне три материала: видеоматериал, аудиоматериал или писмени материали, без ограничения за тяхното времетраене, обем или жанр (репортаж, предаване, прогноза, интервю, разследване, новина, статия или др.)

5. Журналистическите публикациите трябва да отговарят на следните изисквания:

* Да бъдат индивидуални авторски материали.
* Да се отличават с аналитичност, обективност, актуалност, убедителност и стил.
* Да бъдат публикувани или излъчени в периода от 1 декември на предходната година до 1 декември на текущата година.

6. Материалите се представят до 1 декември настоящата година пред Постоянната комисия по култура, културно-историческо наследство, интеграционна политика и вероизповедания.

7. Комисия в състав Председателят на Общинския съвет и Председателите на постоянните комисии към Общинския съвет разглежда всички номинации, избира един от кандидатите и го предлага на Общинския съвет за утвърждаване.

8. Наградата – плакет и сума от 500 /петстотин/ лв., се връчва всяка година на сесия на Общинския съвет преди коледната ваканция и се оповестява във всички медии.